**ראה שמש לעת ערב אדומה/ אבן גבירול**

בעקבות עדי צמח ("כשורש עץ")

**1. ראה שמש לעת ערב אדומה כאילו לבשה תולע לְמִכְסֵה**

**2. תפַשֵט פאתי צפון וימין ורוח ים בארגמן תְּכַסֶּה.**

**3. וארץ עזבה אותה ערומה בצל הלילה תָלִין וְתֶחְסֶה**

**4. והשחק אזי קדר כאילו בשַׂק על מות יקותיאל מְכֻסֶּה.**

השיר הוא אחד מתוך מספר קינות מפורסמות על מות פטרונו וידידו של אבן גבירול, יקותיאל אבן חסאן.

1. דלת: הפתיחה מכניסה אותנו ישירות לתוך סיטואציה של שקיעה. תמונה פשוטה וחסרת קישוטים של אדם הצופה בשמש שוקעת לעת ערב. נתונים כאן שני ניגודים: של האדם הקטן והארצי לעומת השמש הגדולה, הרחוקה והשמימית. ושל הצבע השחור של הערב (לאחר שהשמש שקעה), לעומת הצבע האדום בעת שקיעת השמש. הצבע האדום בולט בשיר, לעומת השחור שהוא מרומז בלבד. השקיעה יוצרת אוירה של קדרות, פרידה וירידה, בלי שתאמר עדיין מילה אחת על מותו של יקותיאל. צבעה האדום של השמש נקשרת ליקותיאל השוקע, הנרצח והמתבוסס בדמו.

סוגר: צבעו של התולע הוא אדום, ועתה נראה כאילו השמש לבושה מעיל (מכסה) ארגמן. בגד זה הוא בגד תפנוקים ומסמל שלטון ומותרות. כך האדום מסמל בעת ובעונה אחת את אישיותו הנהדרת של יקותיאל, ואת עובדת הרצח האיומה. לקוראים בני זמננו נראה כאילו השחור נעלם מן השטח בשורה זאת, אך בתנ"ך(ספר ישעיה), הביטוי "תולע למכסה" איננו רק כיסוי אדום אלא גם סמל איום ונוקב למוות. (כידוע עולמם של הקוראים דאז היה מלא בקונוטציות לתנ"ך, ויש להניח כי המשורר כיוון לדו-משמעות זאת בידיעה גמורה, ששומעיו יבינו את כוונתו). כעת מקבלת שקיעת השמש משמעות חדה יותר – הרי זו הירידה לשאול, אל הקבר, בו יכוסה יקותיאל, השליט לשעבר, בתולע. המתח בין השחור לאדום, אם כן, מתעצם ומתמקד.

2. דלת וסוגר- מוטיב הלבוש חוזר בשינוי קל- השמש קורעת בכוח את הכסות מעל צפון ודרום ומתעטפת בכסותה האדומה במערב (רוח ים). אסיפת שולי הלבוש מסמלת את ההכנות האחרונות לקראת קימה והליכה, ומשמעותה ברורה למדי: היפרדות, שקיעה, מוות. יש לשים לב, כי לא מוזכר צד המזרח (שמסמל זריחה, תקווה והתחדשות). האסוציאציות שהוא יוצר היו מפריעות לעולם הקונוטציות שנוצר עד כה, ולכן המשורר בוחר לא להזכירו, אפילו לא על דרך השלילה. כמו כן, בשיר מדובר על אדם שמביט מערבה על השמש השוקעת. מימינו הצפון, ומשמאלו הדרום. המזרח כאילו לא קיים (הוא מאחורי גבו ולא נגלה לעיניו) מה שיוצר גם אמת ויזואלית ומחזק את מהימנות השיר.

המילה תְפַשֵט בצורתה הזאת, פירושה איננו "תפשוט בגדיה" אלא "הסרת בגד מעל גופתו של מת" ("ויבואו פלשתים לפשט את החללים", ספר שמואל א. יש מראה מקום נוסף בשמואל ב). השמש מלוא שמיים, הפכה לאיש מת, שרוצחיו מחללים אותה ומתעללים בה בהפשטת הבגד. אפשרות אחרת והפוכה היא, שהמשורר "הלביש" את יקותיאל בבגד המלכות שבו נרצח, טרם קבורתו, בגלל הנוהג לקבור את הנרצחים בבגדיהם הספוגים בדם, הן משום שהדם הוא הנפש, והן למען יראה אלוקים את הדבר ולא יעבור על הפשע.

3. דלת - לפתע נשברת הסיטואציה שהמשורר כה טרח לבנות: מבטנו מוסט מן השמיים אל הקרקע. מדוע אולצנו להביט אל הקרקע? נראה שקרה משהו, שהמשורר לא רצה לראות, ובשלו הוא כובש את פניו בקרקע. הרי זה הרגע המכריע שאליו התכוננו כל-כך: הרגע שבו תשקע השמש - רגע המוות המוחלט. השפלת הראש מביעה גם את התנועה המובהקת של האבלות והקינה. שימו לב, שאבן גבירול אינו **מספר** לנו שהוא הרכין את ראשו, אלא גורם לנו לעשות זאת דמיונינו או בתודעתינו. בהימנעות מתיאור ישיר של הרגע הטראגי של צלילת השמש והשארתו לדמיונו של הקורא, משיג המשורר אפקט חזק בהרבה יותר.

סוגר - עתה, לאחר שהשמש צללה, נותרה הארץ ערומה. והנה, באמצע השיר הקרב מוכרע, והאדום נעלם. השמש שקעה ומה שנותר זאת רק תמונה אפלה וקודרת של שמים ריקים ושחורים.

מוטיב הלבוש שפתח את היצירה בתיאור הבגדים האדומים, מגיע כאן להיפוכו, לאנטיתזה שלו: עירום. העירום מבטא בראש ובראשונה את תחושתו האישית של אבן גבירול, שרואה עצמו עירום וחסר הגנה. אך לא רק בו עצמו מדובר, כי הוא מאמין, שהארץ כולה באמת מופקרת, מוזנחת, חסרת הגנה, כמו אשה ערומה, שננטשה על ידי מגינה. הלילה הופיע כדי למלא את מקום השמש, והארץ הערומה חוסה תחתיו. "בצ**ל** ה**ל**י**ל**ה ת**ל**ין" - מצלול ה-**ל** הסודי, הלוחש, מייצג את בואו של הלילה והצל.

4. דלת - חזרנו אל השמיים. הצבע השולט הוא השחור של הלילה. השמיים היו מקום ההתרחשות של השיר מתחילתו, אבל רק עכשיו ה"שחק" מוזכר לראשונה במפורש. כל עוד השמש הייתה שם, המבט היה מרוכז בה. ואובייקטים אחרים לא היו קיימים בכלל. השמש קבעה צדדים ביחס אליה – צפון ודרום. את העובדה שמאחוריה גם נמצא השחק, רואים רק בעת שהיא נעלמה. השורה מסתיימת ב"כאילו" ואנחנו נותרים צמאים לדעת "כאילו" **מה**? מי ששומע את השיר לראשונה אינו מקבל תשובה בדלת של בית 4. המשורר מחזיק את שומעיו במתח קודם שיתן את הפשר התוכני לשיר כולו. כך הוא מהסס לפני שהוא מספר על מותו הממשי של יקותיאל. קשה לו לעמוד פנים מול פנים עם האמת האכזרית. הסוגר גם מאכזב את הציפייה לחריזה פנימית. לאחר שדלת 1 חרזה עם דלת 3: אדומה–ערומה, ציפינו שדלת 2 תחרוז עם דלת 4, וזה לא קרה: ימין-כאילו (לשם השוואה דמיין את האפשרות לחרוז ימין עם מאמין). יחד עם המשפט הקרוע אנחנו מקבלים שבירת חרוז מכוונת.

סוגר - רק בסוגר הוא מוציא את המרצע מן השק ומגלה את הסוד. המתח נוצר לאורך כל השיר עד כמה שאפשר, לפני שמגלים את התשובה. כזכור, בתום שני בתים ראשונים המשורר ירא מלהביט במותו הסמלי של יקותיאל. עכשיו, משנגמר השיר, הוא מקבל משמעות חדשה כתיאור של מוות ולא של שקיעת שמש בטבע. האבלות, שקודם רק הורגשה, מופגנת עתה בריש גלי (בראש גלוי) – לבוש שק ואבל. השחור, שזה עתה השתחרר מן האדום, ממלא עכשיו את כל הסובב אותו. גם מוטיב הלבוש מגיע לסיומו – מהתיזה של הלבוש האדום, אל האנטיתיזה של העירום, ומשם אל מיזוג של השניים – לבוש אפור וגס.

(עריכת דבורה לוי לפרשנות רינה פיינרמן באתר shvoong)